ఒకర్నొకరం చాలా బాధపెట్టుకున్నాం.. విడిపోయాం
మాజీ భర్తతో విడాకుల గురించి మలైకా అరోరా
ముంబయి: తన మాజీ భర్త అర్బాజ్‌ ఖాన్‌తో విడాకులు తీసుకునే విషయంలో ఎంతో ఆలోచించానని బాలీవుడ్‌ నటి మలైకా అరోరా అన్నారు. అర్బాజ్‌, మలైకా దాదాపు 15 ఏళ్లు తమ వైవాహిక జీవితాన్ని ఎంతో ఆనందంగా గడిపారు. బాలీవుడ్‌లో ముచ్చటైన జంట అనిపించుకున్నారు. 2017లో విడాకులు తీసుకుంటున్నాం అంటూ వీరు వెల్లడించినప్పుడు అందరూ‌ షాక్‌ అయ్యారు.
తాజాగా తన పెళ్లి గురించి మలైకా ఓ రేడియో షోలో మాట్లాడారు. పాత రోజుల్ని గుర్తు చేసుకున్నారు. ‘జీవితంలో తీసుకునే అన్ని నిర్ణయాలులాగా దాన్ని (అర్బాజ్‌ నుంచి విడిపోవడం గురించి) తీసుకోవడం కష్టం. చివరికి ఓ రోజున మనల్నే విమర్శిస్తారు. ఎప్పుడూ మనం ఎదుటి వ్యక్తే దీనికి కారణం అని వారిని చూపిస్తుంటాం. నాకు తెలిసి అది మానవనైజం. నేను, అర్బాజ్‌ అన్నీ కోణాల్లో ఆలోచించాం. తర్వాతే ఎవరి దారి వారు చూసుకుంటే మంచిదని నిర్ణయించుకున్నాం. మా మధ్య అభిప్రాయభేదాలు వచ్చాయి. మేం ఒకర్నొకరం చాలా బాధపెట్టుకున్నాం.. దాని వల్ల మా చుట్టూ ఉన్న వారు కూడా ఎంతో బాధపడ్డారు. కాబట్టి విడిపోయి దూరంగా ఉండటమే మంచిది అనిపించింది’.
‘విడాకులు రావడానికి ముందు రోజు రాత్రి నా కుటుంబ సభ్యులంతా కూర్చుని మాట్లాడారు. నువ్వు సరైన నిర్ణయం తీసుకున్నావా? అని చాలా సార్లు ప్రశ్నించారు. తర్వాత.. ఈ నిర్ణయం తీసుకున్నందుకు నీ పట్ల గర్వంగా ఉంది, నువ్వు నిజంగా శక్తిమంతమైన మహిళవి అన్నారు. ఆ మాటలు నాకు బలాన్నిచ్చాయి’ అని మలైకా పేర్కొన్నారు.
Tags :